ครม.ขยายเวลาคุ้มครองเงินฝากอีก3ปี
มติครม. คงระดับวงเงินคุ้มครองเงินฝากที่ 50 ล้านบาท มีผล 11 ส.ค.นี้  อีก 3 ปีถึงปี 58 หวังช่วยผู้ฝากเงินให้ครอบคลุมทั้งประเทศ
26 มิ.ย. 2555

มติครม. คงระดับวงเงินคุ้มครองเงินฝากที่ 50 ล้านบาท มีผล 11 ส.ค.นี้  อีก 3 ปีถึงปี 58 หวังช่วยผู้ฝากเงินให้ครอบคลุมทั้งประเทศ 
นางศันสนีย์ นาคพงษ์ โฆษกประจำสำนักนายกรัฐมนตรี กล่าวว่า คณะรัฐมนตรีได้อนุมัติหลักการร่างพระราชกฤษฎีกากำหนดจำนวนเงินฝากที่ได้รับการคุ้มครองเพิ่มขึ้น พ.ศ. .... (การกำหนดวงเงินความคุ้มครองเงินฝาก) ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไป
ทั้งนี้การตราพระราชกฤษฎีกาฯ ดังกล่าว ยังคงระดับวงเงินคุ้มครองเงินฝากอยู่ที่ 50 ล้านบาทตามเดิม โดยจะมีผลบังคับใช้ตั้งแต่วันที่ 11 สิงหาคม 2555 เป็นต้นไป เนื่องจากคณะรัฐมนตรีเห็นว่า การปรับลดวงเงินคุ้มครองเงินฝากนั้นจะส่งผลกระทบต่อการบริหารจัดการสินทรัพย์และการเคลื่อนย้ายเงินฝากของผู้ฝากเงิน อีกทั้งสภาวะการณ์ทางเศรษฐกิจในระดับนานาชาติยังมีความอ่อนไหว ซึ่งการคุ้มครองเงินฝากที่ระดับ 50 ล้านบาทจะครอบคลุมผู้ฝากรายบุคคลได้เกือบทั้งประเทศ
อย่างไรก็ตาม การคงระดับวงเงินความคุ้มครองที่ 50 ล้านบาท จะช่วยให้ผู้ฝากเงินมีความมั่นใจต่อระบบการเงินและสถาบันการเงินด้วย นอกจากนี้ถ้าระบบเศรษฐกิจมีการเปลี่ยนแปลงก็จะมีการทบทวนระดับวงเงินคุ้มครองเงินฝากให้มีความเหมาะสมอีกครั้ง